ร้าน Yenly Yours สาขาสนามบินดอนเมือง ตั้งอยู่ใน Terminal 2 ชั้น 4 ใน Magic Food Court ค่ะ หากเดินมาจากด้านซ้ายมือสุดของอาคาร 2 หรือบริเวณที่เชื่อมต่อกับอาคาร 1 จะพบว่าร้านอยู่ด้านในสุดหรือฝั่งซ้ายสุดของส่วนฟู้ดคอร์ท โดยลักษณะของร้านเป็นร้านที่มีป้ายสีเหลืองระบุชื่อร้าน Yenly Yours เห็นได้อย่างชัดเจน ด้านหน้าร้านเป็นบริเวณสั่งอาหารและชำระเงิน ถัดไปจะเป็นบริเวณนั่งรับประทานอาหาร ซึ่งมีทั้งด้านในร้านและสามารถนั่งในส่วนของด้านนอกร้านได้เช่นกันค่ะ

ด้านในร้านนอกจากจะแบ่งสัดส่วนเป็นบริเวณทำอาหาร บริเวณนั่งรับประทานอาหารแล้ว ยังมีกล่องบรรจุน้ำวางตั้งไว้ในส่วนบริเวณรับประทานอาหาร หันหลังให้กับบริเวณประกอบอาหารเลยค่ะ น้ำในนี้เป็นน้ำกลิ่นใบเตยหอมชื่นใจ แอบปลื้มเรื่องความพิถีพิถันนี้เบาๆ ค่ะ

ร้าน Yenly Yours เป็นร้านที่ขายอาหารประเภทเครื่องดื่มและน้ำแข็งไส โดยอาหารแทบทุกอย่างเน้นผลิตภัณฑ์จากมะม่วงประจำฤดูกาล ซึ่งในช่วงนี้เป็นคิวของมะม่วงโชคอนันต์นะคะ ดังนั้นกลิ่นของไอศกรีมและน้ำแข็งรสมะม่วงจะเป็นกลิ่นเบาๆ ของโชคอนันต์ ไม่หวานหอมเหมือนมะม่วงน้ำดอกไม้ค่ะ

เราสั่ง T5 Your Mango Coconut Noodle เค้าอธิบายไว้ว่าเป็นมะพร้าวอ่อนนุ่มตัดเป็นเส้นก๋วยเตี๋ยว มาพร้อมกับสุดยอดมะม่วงปั่นเกล็ดหิมะและมะม่วงสุก ...เราซึ่งชอบทั้งมะม่วงและมะพร้าวอ่อนก็เลยตัดสินใจเลือกเมนูนี้มาค่ะ ราคาถ้วยนี้ 149 บาท จ่ายด้วยคูปองที่ต้องซื้อจากเคาน์เตอร์ของฟู้ดคอร์ทเท่านั้นนะคะ เมื่อจ่ายเงินแล้วจะได้เพจเจอร์มา ทั้งนี้คุณพนักงานแจ้งเอาไว้ว่าเดี๋ยวจะยกอาหารมาเสิร์ฟให้ที่โต๊ะเลยค่ะ และเมื่อมาเสิร์ฟแล้ว คุณพนักงานก็มาเก็บเพจเจอร์กลับไป (จริงๆ ไม่ต้องให้เพจเจอร์ก็ได้นะ ฮ่าๆ)

เมนูนี้เป็นน้ำแข็งไสรสมะม่วงเนื้อค่อนข้างละเอียดค่ะ เสิร์ฟมาในถ้วยที่ถูกแช่เย็นไว้ น้ำแข็งก็เลยค่อนข้างละลายช้าพอสมควร มีท็อปปิ้งด้านบนเป็นมะม่วงโชคอนันต์หั่นชิ้น ไอศกรีมมะม่วงราดซอสมะม่วง  และโปะด้วมะพร้าวอ่อนในน้ำกะทิค่ะ ถามว่าอร่อยมั้ย เราคิดว่าอร่อยในแบบของมะม่วงโชคอนันต์นะคะ ไม่หวานมาก ไม่หอมมาก กินได้เรื่อยๆ ตามอัธยาศัย ซึ่งเนื้อมะม่วงเองก็หวานพอสมควรเลย ส่วนมะพร้าวอ่อนนั้นเลี่ยนไปนิดนึงค่ะ อาจเพราะใส่มาในน้ำกะทิด้วยแหละ

ที่พื้นติดกับโต๊ะมีปลั๊กให้ใช้เสียบไฟฟ้าด้วยค่ะ ดีมาก เราเลยเอามือถือมาเสียบระหว่างกินกันเลยทีเดียว